Marc Batchelor vermoor: Polisie vra publiek se hulp | Netwerk24
Deur Maygene de Wee en Jana Marx 16 Julie 2019 08:30
* In 'n vorige weergawe van dié berig is gemeld dat Batcherlor ook vir Bafana Bafana op die veld uitgedraf het. Dit is nie die geval nie en is reggestel.
Die familie van die oud-sokkerspeler Marc Batchelor loof na wat verneem word ’n groot beloning uit vir enigiemand wat kan help om sy moordenaars vas te trek.
“Die familie loof ’n beloning van R3 miljoen uit aan enigiemand wat met positiewe inligting kan help wat tot inhegtenisneming en suksesvolle vervolging kan lei,” het 'n ingeligte na aan die familie aan Netwerk24 gesê.
Netwerk24 kon nog nie self met die familie praat nie.
Batchelor is Maandagaand naby sy huis in Johannesburg doodgeskiet.
Die polisie doen ook 'n beroep op die publiek om na vore te kom indien hulle enige inligting oor die moord op Batchelor het, het lt. kol. Lungelo Dlamini, polisiewoordvoerder, Dinsdagoggend aan Netwerk24 gesê. Enigeen met inligting kan Crime Stop kontak, het hy gesê.
Batchelor was ’n doelskieter wat voorheen onder meer vir Orlando Pirates, Kaizer Chiefs en Mamelodi Sundowns gespeel het. Hy het ook as sokkerkommentator vir SuperSport gewerk.
Volgens kol. Lungelo Dlamini, provinsiale woordvoerder in Gauteng, was Batchelor omstreeks 18:00 op pad na sy huis in Olivedale, naby Fourways, toe twee verdagtes op ’n motorfiets op hom losgebrand het.
Dlamini wou nie bevestig of die polisie ’n huurmoord vermoed nie en het gesê die saak word ondersoek.
Volgens News24 is Batchelor se broer, Wayne, na die toneel toe hy die nuus ontvang het. "Ek sit hier op die (vermoedelik sy motor) se voorste sitplek en ek benodig 'n minuut om te verwerk wat ek voor my sien," het hy gesê.
Volgens foto’s van die moordtoneel lyk dit of daar sewe skote deur Batchelor se motorruit getrek het.
Hy het tydens die moordverhoor van Oscar Pistorius aan die media gesê daar was gereeld spanning tussen Pistorius en Reeva Steenkamp.
Steenkamp was ’n vriendin van Batchelor. Hy het onder meer gesê dat Pistorius se gedrag voor die moord op 14 Februarie 2013 al problematies was.
Marc Batchelor is naby sy huis doodgeskiet.
Meer oor: Marc Batchelor